Source: http://ec.europa.eu/civiljustice/enforce_judgement/enforce_judgement_ita_mt.htm
Timestamp: 2017-10-23 09:12:30+00:00
Document Index: 1004997

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ']

﻿ Kummissjoni Ewropea - Network gudizzjarju ewropew - Infurzar tas-sentenzi - Italja
Kummissjoni Ewropea > NGE > Infurzar tas-sentenzi > Italja
L-aħħar aġġornament: 09-10-2007
Infurzar tas-sentenzi - Italja
Din il-paġna issa skadiet. Il-verżjoni tal-lingwa oriġinali ġiet aġġornata u trasferita lejn il-Portal Ewropew tal-Ġustizzja elettronika.
1. Xi jfisser l-infurzar fi kwistjonijiet ċivili u kummerċjali?
1.1. Agħmel lista tat-tipi ta’ infurzar li jeħtieġu li debitur josserva, jastjeni jew iħallas somma ta’ flus.
2. Liema huma l-kondizzjonijiet li taħthom jista’ jinħareġ titolu infurzabbli jew tista’ tinħareġ deċiżjoni infurzabbli?
2.1. Il-proċedura
2.1.1. Id-deċiżjonijiet ġudizzjarji u dawk mhux ġudizzjarji huma t-tnejn infurzabbli?
2.1.2. Huwa meħtieġ li tintalab l-awtorizzazzjoni tal-qorti biex il-pretensjonijiet jiġu infurzati?
2.1.3. Liema qorti hija responsabbli li tordna l-infurzar?
2.1.4. Ir-regoli dwar l-istat, ir-rwoli, ir-responsabbiltajiet u l-poteri ta’ l-aġenti ta’ l-infurzar.
2.1.5. L-użu ta’ avukati u professjonisti legali oħrajn
2.1.6. L-iskala ta’ l-ispejjeż għall-infurzar
2.2. Taħt liema kondizzjonijiet qorti hija intitolata tinforza d-deċiżjonijiet? Għal liema djun u liema debituri?
3. L-għan u n-natura tal-miżuri ta’ l-infurzar
3.1. Liema tipi ta’ assi jistgħu jkunu soġġetti għall-infurzar?
3.2. X’inhuma l-effetti tal-miżuri ta’ l-infurzar?
3.2.1. X’inhuma l-effetti ta’ l-infurzar fuq debituri li ma jikkonformawx? Jistghu jkomplu jiddisponu mill-proprjetà tagħhom? Jistgħu jiġu imposti l-penali fuqhom?
3.2.2. X’inhuma l-effetti fuq terzi? X’obbligi għandu l-bank fir-rigward tal-proviżjon ta’ informazzjoni mitluba u l-obbligi imposti fuq l-ammonti depożitati? X’inhuma l-penali għal nuqqas ta’ ħarsien tal-kondizzjonijiet imposti?
3.3. X’inhi l-validità ta’ dawn il-miżuri fir-rigward tad-debitur tas-sentenza? It-terminu tagħhom huwa limitat bil-liġi jew mill-qorti?
4. Hemm possibbiltà ta’ appell minn deċiżjoni li tagħti din il-miżura?
4.1. Min jista’ jimpunja d-deċiżjoni?
4.2. Liema qrati jittrattaw każijiet bħal dawn?
4.3. Meta jiskadi t-terminu għall-appell?
4.4. X’inhu l-effett ta’ l-appell?
L-infurzar jippermetti lil kreditur (individwu privat jew kumpanija privata) jikseb dak li huwa dovut lilu minn persuna oħra b'riżultat ta' deċiżjoni ta' qorti (jew ta' atti speċifiċi li l-liġi tqishom komparabbli ma' deċiżjonijiet tal-qorti).
Għalhekk l-infurzar huwa proċedura, irregolata mil-liġi f'bosta modi, skond in-natura tal-pretensjoni, jiġifieri ta' dak li huwa dovut lill-persuna li tinvoka l-proċedura biex teżegwixxi l-pretensjoni tagħha fuq id-debitur (il-metodi differenti huma stabbiliti fit-taqsima 1.1). Min-natura tagħhom il-proċeduri ta' l-infurzar jinvolvu organizzazzjonijiet pubbliċi taħt is-superviżjoni tal-qorti li tintalab mill-partijiet konċernati tiżgura l-konformità mar-regoli tal-proċedura stabbiliti mil-liġi.
Skond il-kontenut tal-miżuri (digrieti tal-qorti jew miżuri oħrajn li għandhom l-istess valur bħal digrieti għall-infurzar), hemm metodi differenti ta' l-infurzar li għandhom jiġu implimentati biex tiġi infurzata l-pretensjoni tal-kreditur. Il-proċeduri ta' l-infurzar jieħdu dawn il-forom li ġejjin:
It-tip l-aktar komuni hija l-proċedura li hija maħsuba li tikseb għall-kreditur li qed jinforza somma ta' flus jew assi materjali. Din il-proċedura hija segwita fejn, skond digriet ta' qorti jew miżura ekwivalenti, il-kreditur huwa intitolat għal somma ta' flus. Hija tikkonsisti f'żewġ stadji: l-ewwel, il-qbid ta' l-assi li jappartjenu għad-debitur fil-kawża (flus jew assi oħrajn, b'xi restrizzjonijiet - ara t-taqsima 3.1), u l-assenjazzjoni sussegwenti lill-kreditur tal-flus (fejn ġew maqbuda l-flus), l-assi jew il-flus ġejjin mill-bejgħ ta' l-assi b'subbasta taħt il-proċedura ta' l-infurzar (biex l-assi jiġu kkonvertiti fi flus), skond iċ-ċirkostanzi. Din il-proċedura, magħrufa bħala “esproprjazzjoni forzuża”, hija rregolata minn regoli differenti skond jekk il-proprjetà hijiex immobbli (“esproprjazzjoni forzuża ta' l-assi fissi”) jew mobbli (“esproprjazzjoni forzuża ta' l-assi mobbli”).
Il-proċedura ta' l-infurzar f'(a) tinkludi proċedura li biha l-kreditur jista' jikseb l-assi materjali li jappartjenu għad-debitur fil-ħin ta' l-infurzar u li f'dak il-ħin huma fil-pussess ta' ħaddieħor (terz li m'għandux x'jaqsam mat-tilwima) jew pretensjoni ta' debitur jew ta' terz. Din il-proċedura tippermetti lill-kreditur jikseb dak li huwa dovut lilu, fl-ewwel każ permezz ta' l-esproprjazzjoni ta' l-assi (li huwa l-proprjetà tad-debitur iżda li huwa fil-pussess ta' terz), fit-tieni każ permezz ta' proċeduri li jinvolvu lit-terz u li jirriżultaw fil-kreditur jieħu post id-debitur fir-relazzjonijiet ta' dan ta' l-aħħar mat-terza parti, li għandha tħares l-obbligi kuntrattwali tagħha fir-relazzjoni mal-kreditur li jinforza minflok mad-debitur. Din il-forma ta' infurzar tista' tiġi spjegata bil-fatt li l-krediti wkoll jagħtu għana u vantaġġi, jiġifieri huma inklużi fid-definizzjoni (legali) ta' l-assi ta' persuna: il-pretensjonijiet fuq terzi huma mnaqqsa mill-assi tad-debitur u trasferiti lejn l-assi tal-kreditur li qed jinforza. Il-proċedura hija magħrufa bħala “esproprjazzjoni permezz ta' terzi”.
It-tieni forma hija intiża li trodd lill-kreditur oġġetti li d-debitur huwa obbligat li jrodd (per eżempju, proprjetà mikrija wara li jkun skada l-kuntratt tal-kera) jew tittrasferixxi assi (fejn, per eżempju, id-debitur ikun diġà biegħ assi lill-kreditur iżda ma jkunx attwalment tahulu). Din il-proċedura, li tista' tiġi applikata għall-assi mobbli jew immobbli, hija differenti mill-proċedura deskritta fis-subtaqsima (a) għaliex il-proprjetà mhijiex trasferita mid-debitur lill-kreditur (esproprjazzjoni); il-proċedura sempliċement tirritorna lill-kreditur assi li diġà huma proprjetà tiegħu skond il-liġi. Din il-proċedura hija magħrufa bħala “l-obbligu tat-trasferiment”.
It-tielet tip ta' infurzar jintuża fejn il-kreditur li jinforza huwa intitolat għal forma ta' mġieba min-naħa tad-debitur, minflok ass. Hawn id-debitur huwa meħtieġ, jew skond it-termini ta' kuntratt jew bil-liġi, jieħu ċerta azzjoni (eż., jagħmel xogħol fuq proprjetà tiegħu) jew li ma jiħux ċerta azzjoni (eż ma jwettaqx xogħol fuq proprjetà li jista' jikser id-drittijiet tal-proprjetarju ta' proprjetà adjaċenti). F'dawn il-każijiet il-proċedura ta' l-infurzar tippermetti lill-kreditur li jinforza jkollu l-azzjonijiet imwettqa minn oħrajn bi spiża tad-debitur li jkun naqas milli jilħaq l-obbligi tiegħu (li jaġixxi) jew li jkollu x-xogħol imwettaq illegalment mid-debitur imwaqqa' (fejn l-obbligu huwa li ma jaġixxix). Din il-proċedura hija magħrufa bħala “l-infurzar ta' l-obbligu ta' l-azzjoni jew ta' nuqqas ta' azzjoni”.
Fuq il-bażi ta' prinċipju li għalih ma hemm ebda eċċezzjoni, żewġ kondizzjonijiet għandhom jiġu sodisfatti qabel ma d-deċiżjonijiet isiru infurzabbli, kondizzjoni formali u waħda sostantiva. Il-kondizzjoni formali hija li għandha tkun ittieħdet deċiżjoni infurzabbli, jiġifieri att ġudizzjarju jew deċiżjoni ġudizzjarja li għandhom jiġu infurzati skond il-liġi. Il-kondizzjoni sostantiva tirrelata għall-kontenut tad-deċiżjoni li, skond il-liġi, għandha tirrelata għal pretensjoni li hija "ċerta, likwida u dovuta". Il-ħtieġa għaċ-ċertezza hija ovvja, għaliex ma jista' jseħħ ebda infurzar meta mhuwiex ċert jekk jeżistix dejn jew f'hiex jikkonsisti. Il-ħtieġa li jkun likwidu u dovut huwa prerekwiżit inizzjali għall-infurzar, għaliex ordni li tinsab f'deċiżjoni tal-qorti ma tistax tiġi segwita jekk ma hemm ebda mod prattiku biex tiġi implimentata (l-ammont tal-flus dovuti li d-debitur għandu jagħti lill-kreditur, in-natura ta' l-oġġett li għandu jingħata, l-imġieba meħtieġa, eċċ., ara 1.1 hawn fuq), jew jekk id-dejn stabbilit huwiex dovut minħabba li għandha tintlaħaq kondizzjoni legali oħra. Jekk dawn il-kondizzjonijiet ma jintlaħqux jew diġà jkunu nbdew il-proċeduri ta' l-infurzar, il-proċess jista' jiġi sorveljat minn qorti (ara t-taqsima 4).
Id-deċiżjoni (jiġifieri l-istrument ġudizzjarju maħruġ skond il-liġi) li tippermetti l-infurzar tista' tkun ta' natura ġudizzjarja jew mhux ġudizzjarja. jinkludu d-deċiżjonijiet u l-miżuri kollha meħuda minn qorti b'relazzjoni fir-rigward tal-proċeduri ta' smigħ li għandhom jiġu infurzati mil-liġi:
Id-deċiżjonijiet ġudizzjarji
sentenzi finali (biex isir ħlas, jiġu trasferiti assi jew li wieħed iġib ruħu b'ċertu mod) li ma tistax tiġi sindikata minn qorti ogħla jew sentenzi temporanjament infurzabbli [ġeneralment, is-sentenzi kollha mogħtija fl-ewwel istanza huma infurzabbli kemm-il darba l-qorti ta' l-appell ma tkunx issospendiet l-infurzar];
ordnijiet biex jitħallsu somom ta' flus maħruġa wara l-għeluq ta' kontijiet;
ordnijiet maħruġa fil-kors ta' proċeduri biex jitħallsu somom li mhumiex kontestati mill-partijiet fil-kawża;
ordnijiet interim ta' infurzar, li bihom l-imħallef li qed jeżamina jordna l-ħlas ta' somom ta' flus jew it-trasferiment ta' l-assi fuq il-bażi ta' evidenza dokumentarja speċifika;
rapporti ta' konċiljazzjoni li jirriżolvu tilwimiet dwar l-impjiegi;
inġunzjonijiet biex jitħallsu somom ta' flus jew biex jiġu ttrasferiti assi mobbli maħruġa mill-qorti fuq il-bażi ta' dokumenti speċifiċi (li juru ċ-ċertezza tad-dejn fil-liġi li jsiru infurzabbli jew huma ddikjarati li huma temporanjament infurzabbli;
avviżi ta' ħruġ fl-iskadenza ta' ftehim ta' kera jew fejn ħlas ta' kera huwa tard, jekk l-avviżi huma kkonfermati mill-qorti;
deċiżjonijiet ta' l-arbitraġġ li jsiru infurzabbli (jiġifieri deċiżjonijiet minn arbitri, korpijiet li mhumiex parti mill-ġudikatura u jikkonsistu f'persuni msejħa biex jirriżolvu tilwima billi jiksbu ftehim bejn il-partijiet);
ordnijiet maħruġa lil min jimpjega biex iħallsu somom ta' flus lil impjegati li ġew imkeċċija illegalment.
Id-deċiżjonijiet mhux ġudizzjarji jikkonsistu f'dokumenti mfassla barra mill-qorti li jagħtu intitolament lill-persuni li jasserixxu l-pretensjonijiet tagħhom u, skond il-liġi, għandhom "forza" speċjali minħabba n-natura tagħhom u r-regoli dwar l-użu tagħhom fir-relazzjonijiet legali, b'mod partikolari fir-rigward tal-veloċità ta' l-iskambji. Dwar dan l-aspett tal-proċeduri ta' l-infurzar, dan jagħmilhom l-ekwivalenti ta' sentenzi u miżuri oħrajn ta' infurzar mill-qorti. Huma l-aktar il-kambjali u forom ta' kreditu li huma espressament infurzabbli skond il-liġi (noti promissorji, drafts bankarji u strumenti wżati minn xi banek), talbiet għat-taxxa magħmula infurzabbli mill-awtoritajiet tat-taxxa, dokumenti kuntrattwali rċevuti min-nutara pubbliċi li jesprimu r-rieda jew l-obbligu li titħallas somma ta' flus (iżda mhux l-obbligu ta' l-azzjoni jew ta' trażżin minn azzjoni), u, wara r-riforma ta' l-2006, partijiet minn dokumenti privati awtentikati relatati ma' l-obbligi tal-ħlas.
Mhuwiex neċessarju li tinkiseb l-awtorizzazzjoni tal-qorti biex jinbdew il-proċeduri ta' l-infurzar, għaliex in-natura tal-pretensjoni tkun ġiet stabbilita fid-deċiżjoni jew fl-istrument (ara 2.1.1). Huwa biżżejjed li l-Uffiċċju tad-Deputat fil-qorti responsabbli għall-infurzar jivverifika li l-pretensjoni hija formalment tajba u jwaħħal l-"ordni għall-infurzar", jiġifieri formola stabbilita mil-liġi li tirrikjedi lill-awtoritajiet pubbliċi jaġixxu skond il-qasam tal-kompetenza tagħhom (korpijiet ġudizzjarji u dawk ta' l-infurzar, li huma msejħa jipprovdu għajnuna fejn meħtieġ). Għal dan l-għan il-formola għandha tkun fil-forma meħtieġa mil-liġi u għandu jkollha s-siġill ta' l-Uffiċċju tad-Deputat. Jgħoddu regoli għal dokumenti oħrajn li jirċievi nutar pubbliku (ara fuq, 2.1.1).
Il-qorti ta' l-ewwel istanza b'ġuriżdizzjoni ġenerali hija responsabbli materjalment. Justices of the peace, li huma meħtieġa jittrattaw każijiet soċjali komuni li ma jinvolvux kwistjonijiet kbar, mhumiex permessi mil-liġi li jinfurzaw id-deċiżjonijiet. Ladarba t-tip ta' responsabbiltà materjali tkun ġiet stabbilita, ir-responsabbiltà territorjali għandha tiġi assenjata. Fejn l-infurzar jinvolvi assi mobbli jew immobbli (ara 1.1, subtaqsimiet a) u ċ)) ir-responsabbiltà hija tal-qorti fejn jinsabu l-assi; għall-infurzar dwar il-pretensjonijiet li jinvolvu lil terzi (ara 1.1, subtaqsima b)) ir-responsabbiltà hija tal-qorti fejn jirrisjedi t-terza parti; fejn l-infurzar jinvolvi obbligi ta' azzjoni jew ta' nuqqas ta' azzjoni (ara 1.1, subtaqsima d)) ir-responsabbiltà hija tal-qorti fejn għandu jintlaħaq l-obbligu. Il-ġuriżdizzjoni materjali kif stabbilita mil-liġi ma tistax tiġi emendata bi ftehim tal-partijiet, għaliex għandha x'taqsam mat-tqassim tax-xogħol ġewwa l-organizzazzjoni ġudizzjarja u għalhekk id-deċiżjonijiet ittieħdu fl-interess ġenerali. Iżda, ir-regoli dwar il-ġuriżdizzjoni territorjali m'għandhomx l-istess saħħa, għaliex huma mfassla fl-interess tal-partijiet involuti fil-proċeduri, li jistgħu, b'xi eċċezzjonijiet, jilħqu ftehim differenti.
L-infurzar huwa ddelegat lill-marixxalli, uffiċjali pubbliċi li huma membri ta' l-amministrazzjoni ġudizzjarja. Il-marixxalli jieħdu l-azzjoni meħtieġa sabiex jinfurzaw id-deċiżjoni, bl-azzjoni, fejn meħtieġ, minn persuni oħrajn, bħal esperti li jiddeterminaw il-valur ta' l-assi jew tal-kustodi jew amministraturi ta' l-assi li għandhom jinżammu f'kustodja jew jiġu amministrati. Ir-riformi riċenti fil-proċedura ta' l-infurzar dwar l-assi immobbli jippermettu lill-qorti tafda l-operat dwar il-bejgħ ta' l-assi lin-nutara pubbliċi. Iżda, kwalunkwe azzjoni assenjata lil aġenti pubbliċi ta' l-infurzar tista' tiġi sorveljata u diretta mill-qorti. Għalhekk, kull fejn iqumu l-problemi jew il-kunflitti, il-marixxalli, in-nutar pubbliku jew il-partijiet jgħarrfu lill-qorti li qed tmexxi l-infurzar, li mbagħad issejjaħ lill-partijiet u toħroġ l-istruzzjonijiet xierqa.
Il-proċeduri ta' l-infurzar huma strutturati bl-istess mod bħall-proċeduri tas-smigħ ghaliex huma ordnati mill-qorti. Huma jitmexxew fuq il-bażi ta' strumenti maħruġa jew awtorizzati mill-qorti li tkun semgħet lill-partijiet fil-proċeduri avversarjali u jistgħu jagħtu lok għal proċeduri ta' smigħ attwali (ara t-taqsima 4). Minħabba n-natura tagħhom, għalhekk, l-avukat tad-difiża dejjem huwa meħtieġ fil-proċeduri ta' l-infurzar.
Ma hemmx rati fissi għall-forom differenti ta' infurzar. L-ispejjeż tal-proċeduri jistgħu jvarjaw skond il-kumplessità ta' l-azzjoni meħuda (jista' jkun meħtieġ li l-assi jiġu vvalutati, li jiġu maħtura amministraturi jew kustodi, li huma intitolati għall-ħlas, li jiġu reklamati l-irkanti fil-gazzetti jew fuq siti web, u hekk). Bħala regola ġenerali, il-kreditur li jinforza jħallas l-ispejjeż minn qabel u mbagħad ikunu bi spiża tal-persuna li fuqha qed tiġi infurzata d-deċiżjoni. Dwar l-ispejjeż legali, ir-rati professjonali (li għandhom jitħallsu bil-liġi) huma bbażati fuq regoli estremament preċiżi u jistabbilixxu l-ammonti minimi u massimi li għandhom jitħallsu lill-avukat tad-difiża, skond it-tip u l-valur tal-każ.
Il-kondizzjonijiet formali u sostanzjali li jirregolaw l-infurzar u l-klassifikazzjoni ta' l-ordnijiet ta' l-infurzar huma stabbiliti hawn fuq (ara l-mistoqsija 2.1.1). Skond il-liġi Taljana, għandha tintlaħaq kondizzjoni oħra li strettament mhijiex relatata mal-proċedura ta' l-infurzar iżda tiġi qabilha. Qabel ma jibda l-proċedura, il-kreditur għandu jibgħat lid-debitur dokument, magħruf bħala precetto (ċitazzjoni), fejn huwa jsejjaħ lid-debitur iwettaq l-obbligu tiegħu fid-deċiżjoni (sentenza, eċċ.) volontarjament, jistabbilixxi data u javża lid-debitur li n-nuqqas li jwettaq jirriżulta fl-infurzar tad-deċiżjoni. L-għan huwa li jagħti lid-debitur terminu li fih iħares is-sentenza volontarjament u b'hekk jevita l-infurzar tad-deċiżjoni, filwaqt li jsitabbilixxi data għall-kreditur (disgħin jum) sa meta għandu jinbeda l-infurzar.
Bħala prinċipju, l-assi kollha mobbli u immobbli u l-pretensjonijiet pendenti kollha tal-kreditur jistgħu jkunu soġġetti għall-infurzar, għaliex jiffurmaw is-sigurtà tal-kreditur. Iżda l-liġi espressament tipprovdi għal għadd kbir ta' eċċezzjonijiet li jqisu n-natura jew il-funzjoni ta' l-assi. Skond il-ġurisprudenza tradizzjonali, xi tipi personali ħafna ta' assi ma jistgħux ikunu soġġetti għall-infurzar. Jinkludu oġġetti meħtieġa għall-adorazzjoni, oġġetti li huma essenzjali għall-ħajja ta' kuljum tad-debitur (ħwejjeġ, tagħmir elettriku, għamara tad-dar, eċċ.), kemm-il darba mhumiex oġġetti ta' valur konsiderevoli, u dokumenti personali (ittri, manuskritti, eċċ.), kemm-il darba mhumiex parti minn kollezzjoni. Huma wkoll imposti restrizzjonijiet għal raġunijiet soċjali. Il-pretensjonijiet ta' l-impjegati għall-ħlas fuq min jimpjega, fis-settur pubbliku jew privat, jistgħu jkunu soġġetti għall-infurzar biss sa ċertu limitu, skond il-każ in kwistjoni, (ġeneralment wieħed minn ħamsa, iżda hemm regoli speċjali li jirregolaw kategoriji differenti ta' impjegati), biex l-impjegat/debitur jista' jkopri l-ispejjeż bażiċi ta' l-għajxien. B'mod simili, l-għodda, l-oġgetti u l-kotba li huma essenzjali biex id-debitur jeżerċita l-professjoni tiegħu jistgħu jkunu soġġetti għall-infurzar biss f'limiti stretti ħafna. Xi pretensjonijiet ma jistgħux ikunu soġġetti għall-infurzar, bħall-benefiċċju soċjali għall-persuni fil-bżonn jew morda, ħlasijiet ta' manteniment, jiġifieri somom pagabbli minn membru tal-familja lil ieħor (minn ġenituri lit-tfal, minn konjuġi lill-ieħor, eċċ.), fejn il-persuna hija fil-bżonn u m'għandhiex mezzi finanzjarji. Hemm aktar limitazzjonijiet, stabbiliti taħt regoli speċifiċi biex jiġi żgurat li jintlaħqu l-bżonnijiet li jitqiesu li jipprevalu fuq l-interess tal-kreditur. Dawk l-aktar importanti jinkludu sitwazzjonijiet li jinvolvu l-infurzar fejn id-debitur huwa amministrazzjoni pubblika: f'dawn il-każijiet ir-regoli speċjali jirrikjedu li 1) f'xi ċirkostanzi l-infurzar ma jistax jinbeda qabel ma jgħaddi ċertu żmien sabiex l-amministrazzjoni tkun tista' tlesti l-proċeduri tar-rendikonti meħtieġa mil-liġi tal-korpijiet pubbliċi, 2) li xi fondi pubbliċi maħsuba li jilħqu bżonnijiet soċjali ta' priorità (eż., fondi għall-miżuri kontra d-droga) ma jistgħu taħt l-ebda ċirkostanza jkunu soġġetti għall-infurzar. Fl-aħħar hemm regoli li jipprevjenu l-infurzar li jinvolvi xi sigurtajiet speċjali, bħall-azzjonijiet jew holdings f'kooperattivi biex jiġi żgurat li l-partijiet barranin ma jistgħux jiksbu dħul fil-kooperattiva permezz ta' l-infurzar (regoli ta' l-“approvazzjoni”).
Il-proċeduri ta' l-infurzar huma bbażati fuq kondizzjonijiet imposti fuq l-assi tad-debitur. Il-marixxalli, li jkollhom ordni ta' l-infurzar, ifittxu l-assi jew somma ta' flus fid-dar tad-debitur, fuq il-persuna tiegħu jew fuq il-post ta' terzi. Jista' jkollhom aċċess għad-dar u, fejn isibu ostakolu, jistgħu jegħlbu r-reżistenza tad-debitur, fejn meħtieġ bl-għajnuna tal-forzi tal-liġi u l-ordni. Ladarba l-assi jkunu ġew identifikati, jiġi maqbuda. Dan huwa l-ewwel stadju tal-proċess ta' l-infurzar. Il-qbid huwa ordni maħruġ lid-debitur biex jiddeżisti milli jieħu azzjoni, minn dak il-mument, fir-rigward ta' l-assi li jista' jirriżulta fit-tneħħija ta' l-assi mill-proċedura. Fil-każ ta' assi immobbli, il-qbid jiġi nnutat fir-reġistru tal-proprjetajiet, li jagħmel il-fatt magħruf lil terzi. Imbagħad il-marixxalli jikkonsenjaw il-flus, il-krediti dokumentarji u l-oġġetti prezzjużi li jkunu sabu lid-Deputat tal-Qorti. Kull oġġett ieħor, b'mod notevoli l-assi immobbli, huma fdati lil kustodju (jew, taħt xi kondizzjonijiet, lid-debitur, per eżempju, jekk id-debitur jgħix fil-proprjetà). Fi kwalunkwe każ, il-qorti responsabbli għall-infurzar tagħti lill-kustodju jew lill-amministratur ta' l-assi istruzzjonijiet xierqa sakemm isir il-bejgħ jew sakemm jiġu assenjati l-assi lill-kreditur. Dawn l-istruzzjonijiet għandhom jiġu segwiti, u l-kustodju jew l-amministratur huma responsabbli taħt il-liġi ċivili (għal kwalunkwe dannu) u taħt il-liġi kriminali, fuq il-bażi tal-bosta dispożizzjonijiet fil-Kodiċi Kriminali, jekk l-oġġetti huma mneħħija, meqruda jew permessi li jiddeterjoraw b'riżultat ta' l-atti kommessi volontarjament jew atti ta' negliġenza.
Il-qbid ma' jistax jitreġġa' lura. Fuq talba tad-debitur, il-qorti tista' tissostitwixxi l-qbid ta' somma ta' flus magħmula disponibbli mid-debitur għall-qbid ta' l-assi (jew pretensjonijiet fuq terzi). Is-somma tista' tiġi trasferita bin-nifs. Barra minn dan, jekk il-valur ta' l-assi jeċċedi l-ammont tal-pretensjoni li se tiġi infurzata u l-ispejjeż tal-proċedura, il-qorti tordna t-tnaqqis tal-qbid, ħlief għal xi oġġetti jew partijiet minnhom.
L-assi huma maqbuda sakemm titlesta l-proċedura ta' l-infurzar, bil-konsegwenza li kwalunkwe att sussegwenti relatat ma' l-assi, ukoll jekk huwa stess formalment validu, ma jkollu ebda effett fuq l-infurzar, li tipproċedi u hija konkluża irrispettivament minnhom. L-istess responsabbiltà tal-kustodi u ta' l-amministraturi (ara fuq, 3.2.1) tgħodd għall-impjegati tal-bank, li mhumiex permessi jipprovdu informazzjoni dwar il-kondizzjonijiet imposti fuq id-depożiti, il-kontijiet kurrenti jew is-sigurtajiet mingħajr l-awtorizzazzjoni minn qabel tal-qorti li qed tinforza.
Kif jingħad b'risposta għall-mistoqsija 3.2.1, l-infurzar irażżan lid-debitur milli jiddisponi mill-assi (jew jirrestrinġi d-dispożabbiltà għal-limiti imposti mill-qorti). Dan l-obbligu huwa intiż li jiżgura li l-pretensjoni tal-kreditur tiġi onorata u għalhekk jgħodd sakemm l-assi huma mibjugħin jew trasferiti lill-kreditur. Ladarba l-assi jkunu ġew maqbuda, il-kreditur li qed jinforza għandu jitlob li l-formalitajiet meħtieġa għas-sodisfazzjon tal-pretensjoni ikomplu f'ċerti termini ta' żmien. Jekk it-termini jiskadu mingħajr ebda talba għall-bejgħ jew assenjazzjoni ta' l-assi, il-qbid isir mingħajr effett u l-proċedura tiskadi (tista' tinbeda proċedura ta' l-infurzar mill-ġdid).
Il-proċeduri ta' l-infurzar huma kkontrollati mill-qrati. Persuna li kontriha jintalab l-infurzar tista' tappella lill-qorti biex teżerċita l-kontroll billi topponi l-infurzar. Id-debitur jew kwalunkwe parti li ssoffri ħsara b'riżultat ta' l-azzjonijiet tal-kreditur (per eżempju fejn xi partijiet jallegaw li l-assi soġġetti għall-infurzar huma fil-fatt proprjetà tagħhom) jista' jagħmel rappreżentazzjonijiet. Tista' ssir oppożizzjoni għall-infurzar qabel jew matul il-proċeduri ta' l-infurzar. Ir-reazzjonijiet tad-debitur u ta' terzi jissejħu rappreżentazzjonijiet kontra l-infurzar fejn jinnegaw id-dritt ta' l-infurzar tal-pretensjoni, jew għall-proċediment, ghal raġunijiet soġġettivi jew oġġettivi. Huma wkoll permessi appelli fejn l-atti individwali relatati mal-proċedura ta' l-infurzar fihom irregolaritajiet formali. F'dan il-każ, l-istrument huwa magħruf bħala appell kontra l-att ta' l-infurzar.
Fl-ewwel każ (rappreżentazzjonijiet kontra l-infurzar) il-qorti responsabbli għall-każijiet fiż-żona li tinvolvi s-somom in kwistjoni tisma' rappreżentazzjoni fi proċeduri ordinarji indipendenti u mbagħad tiddeċiedi. Ir-rappreżentazzjonijiet kontra l-atti ta' l-infurzar isiru lill-qorti responsabbli għall-infurzar, li teżamina l-applikazzjonijiet u tagħti s-sentenza. Fiż-żewġ każijiet, l-uniku appell permess kontra s-sentenza huwa lill-Qorti tal-Kassazzjoni (wara r-riforma ta' l-2006).
Ir-rappreżentazzjonijiet kontra l-infurzar jistgħu jsiru qabel jew waqt il-proċedura. Għalhekk ma hemm ebda terminu speċifiku. Iżda hemm terminu naturali, jiġifieri l-konklużjoni tal-proċedura ta' l-infurzar. Ir-rappreżentazzjonijiet kontra l-atti ta' l-infurzar, min-naħa l-oħra, għandhom isiru fi żmien ħamest ijiem mit-twettiq ta' l-att kontestat.
Fejn hemm raġunjiet gravi biex isir dan, il-qorti tissospendi l-infurzar u tordna l-miżuri meħtieġa biex titrażżan ħsara żejda. Jekk il-proċedura ta' l-infurzar tkun laħqet l-istadju fejn qed jitħallsu l-flejjes, is-sospensjoni hija obbligatorja.
« Infurzar tas-sentenzi - Informazzjoni Ġenerali | Italja - Informazzjoni Ġenerali »